Արա Բաղդասարյան

Արա Անդրանիկի Բաղդասարյան (1940, հունվարի 25, Մանթաշ գյուղ - 2016, նոյեմբերի 21, Երևան), նկարիչ-գրաֆիկ, պրոֆեսոր։

Կենսագրություն 
1957-1961 թթ. սովորել է Փանոս Թերլեմեզյանի անվան գեղարվեստի ուսումնարանում։ 1961–1964 թթ. ծառայել է խորհրդային բանակում` Կուբայում։ 1964-1966 թթ. սովորել է Երևանի գեղարվեստա-թատերական ինստիտուտում, ապա ուսումը շարունակել է Մոսկվայի պոլիգրաֆիայի ինստիտուտի գրքարվեստի բաժնում, որն ավարտել է 1971 թ. նկարիչ – գրաֆիկի մասնագիտությամբ։ Եղել է Երևանի գեղարվեստի պետական ակադեմիայի գրաֆիկայի և գծանկարի ամբիոնի վարիչ, Հայաստանի նկարիչների միության անդամ, «Զանգակ» հրատարակչության գեղարվեստական խմբագիր։

Ստեղծագործական գործունեություն 
Աշխատել է Վորկուտայում, որտեղ և սկսել է ստեղծագործական գործունեությունը՝ մասնակցելով մի շարք հանրապետական և համամիութենական ցուցահանդեսների։
1975 թ. տեղափոխվել է Տաշքենդ, որտեղ աշխատել է «Երեկոյան Տաշքենդ» թերթի խմբագրությունում և Գաֆ. Գուլյամի անվան գրականության և արվեստի հրատարակչությունում որպես նկարիչ և գեղարվեստական խմբագիր։ Մինչև 1978 թ. ձևավորել և նկարազարդել է շուրջ 50 անուն գիրք, ամսագրեր և այլ հրատարակումներ։ Ուզբեկական դասական պոեզիայի 5-հատորյակի ձևավորման և նկարազարդման համար գրքարվեստի հանրապետական մրցույթում 1981 թ. արժանացել է առաջին կարգի դիպլոմի, իսկ «Արևելյան մանրանկարչություն» ալբոմի ձևավորումը Մոսկվայի գրքարվեստի համամիութենական մրցույթում արժանացել է հատուկ դիպլոմի, այնուհետև Ալմա Աթայում՝ առաջին կարգի դիպլոմի։
1978 թ. վերադարձել է Երևան։ Համագործակցել է Երևանի գրեթե բոլոր հրատարակչությունների հետ, այդ թվում՝ «Սովետական գրող», «Հանրագիտարան», «Լույս»։
1998 թվականից աշխատել է «Զանգակ» հրատարակչությունում որպես նկարիչ և գեղարվեստական խմբագիր։
1983 թվականից դասավանդել է Երևանի գեղարվեստի պետական ակադեմիայում։ 1995 թվականին ստացել է պրոֆեսորի կոչում։ 2005 թվականից ղեկավարում է ակադեմիայի գրաֆիկայի և գծանկարի ամբիոնը։
1970 թվականից մասնակցել է հանրապետական, համամիութենական, միջազգային տարբեր գեղարվեստական ցուցահանդեսների, գրքարվեստի և տառարվեստի մրցույթների։
1986 և 2010 թվականներին տեղի են ունեցել Արա Բաղդասարյանի անհատական ցուցահանդեսները Երևանում։
Ընդհանուր առմամբ ձևավորել և նկարազարդել է ավելի քան 1000 անուն գիրք, որոնց մեծ մասը հրատարակված է տարբեր հրատարակչություններում։ Ստեղծել է AraRusa տառատեսակը՝ իր հայերեն, կյուրեղագիր ու լատիներեն գրվածքներով (2009 թվականին Գրանշան մրցույթում Հայկական տեքսային տառատեսակ անվանակարգում երկրորդ մրցանակ), ինչպես նաև բազմաթիվ աքցիդենտ տառատեսակներ։

Ամուսնացած էր։ Ուներ մեկ աղջիկ, մեկ տղա և չորս թոռ։ Մահացել է 2016 թվականի նոյեմբերի 21-ին Երևանում։

Գրական գործունեություն 
Արա Բաղդասարյանը հանդես է եկել նաև Արա-Ռուսա գրական անվամբ։ 2009 թվականին հրատարակվել է նրա «Ակնթարթ» վերնագիրը կրող ժողովածուն, որում տեղ են գտել իր ստեղծած 100 հոկկուները, ինչպես նաև ճապոնացի բանաստեղծների հոկկուների՝ իր կատարած թարգմանությունները։ Թարգմանել է Բասյոյի, Բուսոնի, Իսյոյի, Տիյոյի, Ռիույի, Իսսայի և ճապոնացի այլ բանաստեղծների հոկկուներ։

Հեղինակած գրքերն են՝

 «Կերպարվեստ» 1-4 դասարանների դասագիրքը (ռուսերեն լեզվով, թարգմանած ղրղզերեն, տաջիկերեն ու ղազախերեն), 
 «Ակնթարթ» հոքուների ժողովածու (2009),
 «Ինչպես է ստեղծվում գիրքը» մենագրություն (2010),

Ցուցահանդեսներ 
 2010 Հայաստանի նկարիչների միություն

Տարբեր տարիների հրատարակված գրքերի համառոտ ցանկ	
Տաշքենդ
Ուզբեկերեն հրատարակված են.
 Վ. Կոժևնիկով. «Առավոտը արևելյան կողմում»
 Լուտֆուլլա Մաթալիբ. «Երիտասարդությունը ինչպես ամպրոպ»
 Սագդուլա կարամատով. «Ճանապարհը ձգվում է դեպի սարերը»
 Ասկադ Մուխտար. «Մրրիկներում անդորր կա կարծես»
 Միրտեմիր. «Բանաստեղծություններ»

Ռուսերեն հրատարակված են.
 Ուզբեկական դասական պոեզիայի ընտրանի (5 գրքով)
 Է. Մ. Իսմաիլովա. «Արևելյան մանրանկարչություն»
Երևան
 Վախթանգ Անանյան. «Երկերի ժողովածու» (4 հատորով, 1983-1984 թթ.)
 Ծերենց. «Թորոս Լևոնի», «Երկունք Թ դարու» (ռուսերեն, 1983 թ.)
 Պ. Զեյթունցյան. «Վերջին արևագալը», «Վարք մեծաց» գր. շարքի ձևավորումը (4 գիրք, 1989 թ.)
 «Ով է, ինչ է» մանկական հանրագիտարանի ընդհանուր ձևավորումը (4 հատորով, 1984-1987 թթ.)
 Տուր Հեյերդալ. «Ճանապարհորդություն «Կոն Տիկի և Ռա» (ռուսերեն, 1984 թ.)
 Ալ. Դյումա. «Երեք հրացանակիրներ» (ռուսերեն, 1984 թ.)
 «Քսան տարի անց» (ռուսերեն, 1985 թ.)
 «Վիկոնտ դը Բրաժելոն» (ռուսերեն, 1985 թ.)
 «Վիկոնտ դը Բրաժելոն, տաս տարի անց» (ռուսերեն, 1985 թ.)
 Ալ. Դյումա. «Ասկանիո» (1986 թ.)
 Մ. Բուլգակով. Վեպեր (ռուսերեն, 1986 թ.)
 Դ. Դեֆո. «Ռոբինզոն Կռուզո» (1985 թ.)
 Յասունարի Կավաբատա. «Լեռան հառաչանքը» (1985 թ.)
 Պ. Սևակ. «Մուտք» (1988 թ.)
 Ա. Ս. Պուշկին. «Կապիտանի աղջիկը» (ռուսերեն, 1987 թ.)
 Մ. Լերմոնտով. «Մեր ժամանակի հերոսը» (ռուսերեն, 1987 թ.)
 Ի. Տուրգենև. «Ռուդին», «Հայրեր և որդիներ» (ռուսերեն, 1988 թ.)
 Վ. Թոթովենց. «Կյանքը հին հռոմեական ճանապարհի վրա» (ռուսերեն, 1988 թ.)
 Սիլվա Կապուտիկյան. «Ընտրանի» (1999 թ.)
 «Պարտեզ» (մանկ. բանաստ. ժող., 2001 թ.)
 Վահան Տերյան. «Ձոների գիրք» (2002 թ.)
 «Քնարերգություն» (ռուսերեն, հայերեն 2006 թ.)
 Էլդա Գրին «Ռեքվիեմ» (2002 թ.)
 Ժիրայր Անանյան. «Ուղևորություն տաքսի տաքսիով» (2002 թ.)
 Ռափայել Պատկանյան. «Աստղիկներ» (ժողովածու, 1987 թ.)
 «Վարդգես Սուրենյանց» (հեղ. Մարտին Միքայելյան, ալբոմ, 2002 թ.)
 Օքրո Օքրոյան «Երկնաբնակը» (2004 թ.)
 Օքրո Օքրոյան «Նռան հատիկ» (2007 թ.)
 «Հայ արվեստի պատմություն» (Հեղ. Վ. Ղազարյան, Հր. Հակոբյան, Մ. Հասրաթյան, Ա. Աղայան, գիրք-ալբոմ, 2009 թ.)
 Արա-Ռուսա. «Ակնթարթ» (2009 թ.)
 Արա Բաղդասարյան. «Ինչպես է ստեղծվում գիրքը» (մենագր., 2010 թ.)
 Ռուբինա Նազարյան. «Հետաքրքիր պատմություններ նշանավոր մարդկանց մասին» (2011 թ.)
 «Սողոմոն Իմաստունի առակները» (2011 թ.)
 Քենեթ Գրեհեմ. «Քամին ուռիների մեջ» (վիպակ, 2012 թ.)

Պարգևներ 
 Մովսես Խորենացու մեդալ (2015)

Ծանոթագրություններ 

Հայ նկարիչներ
1940 ծնունդներ
Հունվարի 25 ծնունդներ
Հայաստանի նկարիչների միության անդամներ
Մովսես Խորենացու մեդալակիրներ
Երևանի պետական գեղարվեստաթատերական ինստիտուտի շրջանավարտներ
Հայ տառաստեղծներ
Հայ գրաֆիկներ